User:ByambaJavhlan

Жигжидийн Бямба нь 1933 онд зуны эхэн сарын дундуур Завхан аймгийн Ургамал сумын Сайхан гэдэг газар төрсөн. 1946 онд Завхан аймгийн Ургамал сумын бага сургуульд орсон. 1955 онд Улаанбаатар хотын Хоршооны техникумд суралцаж түүхий эдийн мэргэжилтэн болсон. 1979-1981 онуудад ЗХУ-ын Москва хотын М.Горькийн нэрэмжит Утга зохиолын дээд сургуулийн дээд курсыг дүүргэжээ.

Уран бүтээлээ 1950-иад оны дундаас бичиж эхэлсэн бөгөөд 1956 бичсэн "Жавхлант хот" дууны үг нь Завхан аймгийн "Туяа" сонинд анх хэвлэгджээ. 1957 онд "Энх тайвны оргил", 1958 онд "Үеийн бүсгүйдээ" зэрэг шүлгүүд бичжээ.

Монгол ардын Хувьсгалын дөчин жилийн ойд зориулж БНМАУ-ын Сайд нарын Зөвлөлийн шийдвэрээр зарласан том хэмжээний уран зохиол уралдаанд 1960 онд бичигдсэн “Талын цэцэг” тууж 2-р байр эзэлжээ. Үүний дараагаар олон тууж бичсэн бөгөөд 1964 онд "Хүний хүүгийн хүслэн", 1967 онд "Улаалзай", 1967 онд "Хөлсний үнэ", 1971 онд "Ийм нэгэн хайр"

1971 онд хэвлэгдсэн "Хорвоогийн өнгө" анхны роман нь тухайн үедээ хамгийн их уншигдсан роман болж байсан. Анхны роман нь Монголын утга зохиолын түүхэнд тэсрэлт болж тухайн нийгмийг доргиосон юм.

1977 онд бичсэн "Их аяныхан" романаараа Монголын зохиолчдын эвлэлийн шагнал хүртсэн. Энэ романыг Монгол улсад авто тээврийн байгууллага хөгжсөний 50 жилийн ойд зориулж, нэгэн баазын жолооч нарын дүрээр тус байгууллагын түүхэн замналыг бичсэн.

1980 онд хэвлэгдсэн "Энэрэлгүй хорвоо" романаараа 1921 оноос өмнөх Монгол орны амьдралыг харуулсан юм. 1984 онд "Үнэний хорвоо" роман хэвлэгдэж Монголын утга зохиолын түүхэнд сайд, дарга нарыг эсрэг дүрээр бичсэнээрээ дахин тэсрэлт хийсэн юм.